Document ID: 31981D0428

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 20ής Μαΐου 1981
περί συστάσεως Επιτροπής Εμπορίου και Διανομής
(81/428/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
Εκτιμώντας:
ότι η σταθερή βελτίωση των όρων διαβιώσεως και απασχολήσεως, καθώς και η αρμονική ανάπτυξη των οικονομιών αποτελούν στόχους της Ευρωπαϊκής Οικονομικής Κοινότητος·
ότι, δυνάμει του άρθρου 2 της συνθήκης, αποστολή της Κοινότητος είναι να προάγει την αρμονική ανάπτυξη των οικονομικών δραστηριοτήτων στο σύνολο της Κοινότητος, την συνεχή και ισόρροπη επέκταση της οικονομίας, ηυξημένη σταθερότητα, επιταχυνομένη ανύψωση του βιοτικού επιπέδου και σχέσεις περισσότερο στενές μεταξύ των Κρατών που συνενώνει·
ότι μία στενή και συνεχής επαφή με τους εμπορικούς κύκλους δύναται να συμβάλει στην πραγματοποίηση των στόχων αυτών· ότι το πλέον κατάλληλο μέσο για την οργάνωση των επαφών είναι η σύσταση, παρά τη Επιτροπή, Επιτροπής Εμπορίου και Διανομής, στο πλαίσιο της οποίας θα αντιπροσωπεύονται οι εν λόγω κύκλοι·
ότι πρέπει, εξάλλου, να προβλεφθεί η παρουσία στην επιτροπή προσώπων ευρείας αρμοδιότητος στον τομέα του εμπορίου και της διανομής·
ότι από της συστάσεώς της, το 1978, για δοκιμαστική περίοδο τριών ετών, η Επιτροπή Εμπορίου και Διανομής επετέλεσε θετικό έργο για τις υπηρεσίες της Επιτροπής,
ΑΠΟΦΑΣΙΖΕΙ:
Άρθρο 1
Συνιστάται παρά της Επιτροπή, Επιτροπή Εμπορίου και Διανομής, η οποία καλείται στο εξής η «επιτροπή».
Η επιτροπή αποτελείται από αντιπροσώπους των ευρωπαϊκών και εθνικών οργανώσεων στον τομέα του εμπορίου, καθώς και από άλλες προσωπικότητες με ιδιαίτερη εξειδίκευση στον τομέα του εμπορίου και της διανομής, που κατέχουν θέσεις διευθυντών ή διοικητικών στελεχών επιχειρήσεων.
Άρθρο 2
Έργο της επιτροπής ειναι η διατύπωση γνωμών που απευθύνονται προς την Επιτροπή, κατόπιν αιτήσεως της τελευταίας, τόσο για όλα τα προβλήματα τα σχετικά με το εμπόριο και τη διανομή, τα οποία παρουσιάζονται στο πλαίσιο της Κοινότητος, όσο και για τις επιπτώσεις που έχουν στον τομέα του εμπορίου οι δραστηριότητες που αναλαμβάνει η Επιτροπή στους άλλους τομείς.
Άρθρο 3
Η Επιτροπή αποτελείται από 42 μέλη.
Είκοσι δύο θέσεις παρέχονται σε προσωπικότητες με ιδιαίτερη εξειδίκευση στον τομέα του εμπορίου και της διανομής, που αντιπροσωπεύουν κυρίως τις οργανώσεις των διαφόρων κλάδων του εμπορίου, επί ευρωπαϊκού ή επί εθνικού επιπέδου, εάν δεν υπάρχει αντιπροσώπευση για όλα τα Κράτη μέλη.
Δύο θέσεις ανά Κράτος μέλος παρέχονται στις πλέον αντιπροσωπευτικές για το Κράτος αυτό εθνικές επαγγελματικές οργανώσεις στον τομέα του εμπορίου.
Παρέχονται δύο θέσεις παρατηρητού: η πρώτη στην UNICE, η δεύτερη στη Μόνιμη Συνδιάσκεψη των Εμπορικών και Βιομηχανικών Επιμελητηρίων.
Άρθρο 4
Τα μέλη της επιτροπής διορίζονται από την Επιτροπή.
Για την πλήρωση των θέσεων που τους παρέχονται, οι οργανώσεις που αναφέρονται στο άρθρο 3 τρίτη παράγραφος, υποβάλλουν στην Επιτροπή πίνακα με αριθμό προσώπων διπλάσιο από τον αριθμό των θέσεων.
Εξάλλου, καθεμιά από τις οργανώσεις που αντιπροσωπεύουν τους διαφόρους κλάδους του εμπορίου, και που αναφέρονται στο άρθρο 3 δεύτερη παράγραφος, προτείνουν στην Επιτροπή τουλάχιστον δύο υποψηφίους από την κατηγορία των προσωπικοτήτων με εξειδίκευση στον τομέα του εμπορίου. Έντεκα από τις είκοσι δύο προσωπικότητες που διορίζει η Επιτροπή επιλέγονται μεταξύ των υποψηφίων αυτών.
Άρθρο 5
Η θητεία των μελών της επιτροπής είναι διαρκείας δύο ετών, δύναται δε να ανανεώνεται.
Μετά τη λήξη της περιόδου των δύο ετών, τα μέλη της επιτροπής παραμένουν εν υπηρεσία μέχρι της αντικαταστάσεώς τους ή της ανανεώσεως της θητείας τους.
Η θητεία ενός μέλους λήγει πριν από την πάροδο της περιόδου των δύο ετών λόγω παραιτήσεως, αποχωρήσεως από την οργάνωση την οποία αντιπροσωπεύει ή λόγω θανάτου. Είναι, επίσης, δυνατό να λήγει η θητεία ενός μέλους όταν η οργάνωση που υπέβαλε την υποψηφιότητά του ζητήσει την αντικατάστασή του.
Το μέλος αντικαθίσταται για τη διάρκεια του υπολοίπου της θητείας σύμφωνα με τη διαδικασία που προβλέπεται στο άρθρο 4.
Η άσκηση των καθηκόντων δεν δύναται να αποτελέσει αντικείμενο αμοιβής.
Άρθρο 6
Ο πίνακας των μελών δημοσιεύεται, προς πληροφόρηση, στην Επίσημη Εφημερίδα των Ευρωπαϊκών Κοινοτήτων.
Άρθρο 7
Η επιτροπή εκλέγει μεταξύ των μελών της Προεδρείο που αποτελείται από δέκα μέλη, λαμβανομένου υπόψη ότι πρέπει να υπάρχει στο εν λόγω Προεδρείο ένα μέλος από κάθε Κράτος μέλος της Κοινότητος.
Στο Προεδρείο ανατίθεται το έργο της προετοιμασίας των συνεδριάσεων της επιτροπής, σε συνεργασία με τις υπηρεσίες της Επιτροπής.
Άρθρο 8
Η Επιτροπή δύναται να καλεί να συμμετέχει στις εργασίες της επιτροπής, ως εμπειρογνώμων, κάθε πρόσωπο που έχει ειδική αρμοδιότητα επί θέματος εγγεγραμμένου στην ημερήσια διάταξη.
Οι εμπειρογνώμονες συμμετέχουν στις συσκέψεις μόνο για το ζήτημα στο οποίο οφείλεται η παρουσία τους.
Άρθρο 9
Η επιτροπή δύναται να προβαίνει στη σύσταση ομάδων εργασίας.
Άρθρο 10
Η επιτροπή συνέρχεται στην έδρα της Επιτροπής κατόπιν προσκλήσεως της τελευταίας. Συνεδριάζει τουλάχιστον δύο φορές κατ' ετος.
Οι αντιπρόσωποι των ενδιαφερομένων υπηρεσιών τήε Επιτροπής συμμετέχουν στις συνεδριάσεις της επιτροπής, του Προεδρείου και των ομάδων εργασίας.
Των συνεδριάσεων της επιτροπής, του Προεδρείου και των ομάδων εργασίας προεδρεύει αντιπρόσωπος των υπηρεσιών της Επιτροπής.
Άρθρο 11
Η Επιτροπή, όταν ζητεί τη γνώμη της επιτροπής, δύναται να τάσσει προθεσμία εντός της οποίας η επιτροπή οφείλει να εκφέρει τη γνώμη της.
Άρθρο 12
Με την επιφύλαξη των διατάξεων του άρθρου 214 της συνθήκης, τα μέλη της επιτροπής και των ομάδων εργασίας υποχρεούνται να μη μεταδίδουν τις πληροφορίες οι οποίες περιέρχονται σε γνώση τους κατά τη διάρκεια των εργασιών της επιτροπής ή των ομάδων εργασίας, όταν η Επιτροπή τους καθιστά γνωστό ότι η γνώμη που ζητείται ή το ζήτημα που τίθεται είναι εμπιστευτικού χαρακτήρος.
Στην περίπτωση αυτή, παρίστανται στις συνεδριάσεις μόνον τα μέλη της επιτροπής και οι εκπρόσωποι των υπηρεσιών της Επιτροπής.
Άρθρο 13
Η παρούσα απόφαση τίθεται σε ισχύ στις 20 Μαΐου 1981.
Έγινε στις Βρυξέλλες, στις 20 Μαΐου 1981.

Labels: 3
15